钦定古今图书集成/历象汇编/庶征典/第097卷 > 《观象玩占》 > 汉
## 钦定古今图书集成/历象汇编/庶征典/第097卷 > 《观象玩占》 > 汉

### 高后元年赵丛台灾

按《汉书高后本纪》，不载。　按《五行志》，高后元年五月
“丙申，赵丛台灾。”刘向以为是时吕氏女为赵王后，嫉
妒，将为谗口以害赵王，王不寤焉，卒见幽杀。

### 惠帝四年未央宫凌室灾织室灾

按《汉书惠帝本纪》，不载　按《五行志》，“惠帝四年十月
乙亥，未央宫凌室灾，丙子，织室灾。”刘向以为元年吕
太后杀赵王如意，残戮其母戚夫人。是岁十月壬寅，
太后立帝姊鲁元公主女为皇后。其乙亥，凌室灾，明
日，织室灾。凌室所以供养饮食，织室所以奉宗庙衣
服，与《春秋》御廪同义。天戒若曰，皇后亡奉宗庙之德，
将绝祭祀。其后皇后亡子，后宫美人有男，太后使皇
后名之，而杀其母。惠帝崩，嗣子立，有怨言，太后废之，
更立吕氏子弘为少帝。赖大臣共诛诸吕而立文帝，
惠后幽废。

### 文帝七年东阙罘罳灾

按《汉书文帝本纪》，“七年六月癸酉，未央宫东阙罘罳
灾。”　按《五行志》，“文帝七年六月癸酉，未央宫东阙罘
罳灾。”刘向以为，东阙所以朝诸侯之门也，罘罳在其
外，诸侯之象也。汉兴，大封诸侯王，连城数十。文帝即
位，贾谊等以为违古制度，必将叛逆。先是济北淮南
王皆谋反，其后吴楚七国举兵而诛。

### 景帝中五年东阙灾

按《汉书景帝本纪》，中五年“秋八月，未央宫东阙灾。”
按《五行志》，中五年“八月己酉，未央宫东阙灾。先是栗
太子废为临江王，以罪征诣中尉，自杀。丞相条侯周
亚夫以不合旨称疾免，后二年下狱死。”

### 武帝建元六年辽东高庙灾高园便殿火

按《汉书武帝本纪》，建元六年春二月乙未，辽东高庙
灾。夏四月壬子，高园便殿火，上素服五日。　按《五行
志》，建元六年二月丁酉，辽东高庙灾。四月壬子，高园
便殿火。董仲舒对曰：“《春秋》之道，举往以明来。是故天
下有物，视《春秋》所举与同比者，精微眇以存其意，通
伦类以贯其理，天地之变，国家之事，粲然皆见，无所
疑”矣。按《春秋》，鲁定公、哀公时，季氏之恶已熟，而孔子
之圣方盛。夫以盛圣而易熟恶，季孙虽重，鲁君虽轻，
其势可成也。故定公二年五月，“两观灾。”两观僭礼之
物。天灾之者，若曰僭礼之臣可以去，已见罪征而后
告可去，此天意也。定公不知省。至哀公三年五月，桓
宫、釐宫灾，二者同事，所为一也。若曰燔“贵而去不义”
云尔，哀公未能见，故四年六月亳社灾。两观桓釐庙。
亳社四者，皆不当立，天皆燔其不当立者，以示鲁，欲
其去乱臣而用圣人也。季氏亡道久矣，前是天不见
灾者，鲁未有贤圣，臣虽欲去季孙，其力不能，昭公是
也。至定、哀乃见之，其时可也。不时不见，天之道也。今
高庙不当居辽东，高园“殿，不当居陵旁”，于《礼》亦不当
立，与鲁所灾同，其不当立久矣。至于陛下时，天迺灾

流，兼受其猥，难治甚矣。又多兄弟、亲戚、骨肉之连，骄
扬奢侈，恣雎者众，所谓重难之时者也。陛下正当大
敝之后，又遭重难之时，甚可忧也。故天灾若语陛下，
“当今之世，虽敝而重难，非以太平至公不能治也。视
亲戚贵属，在诸侯远正最甚者，忍而诛之，如吾燔辽
东高庙，迺可。视近臣在国中，处旁仄，及贵而不正者，
忍而诛之，如吾燔高园殿，迺可云尔。在外而不正者，
虽贵如高庙，犹灾燔之，况诸侯乎？在内而不正者，虽
贵如高园殿，犹燔灾之，况大臣乎？此天意也。罪在外
者天灾外；罪在内者天灾内。燔甚，罪当重；燔简，罪当
轻，承天意之道也。”先是，淮南王安入朝，始与帝舅太
尉、武安侯田蚡有逆言。后胶西于王、赵敬肃王、常山
宪王皆数犯法，或至夷灭人家，药杀二千石，而淮南、
衡山王遂谋反。胶东、江都王皆知其谋，阴治兵弩，欲
以应之。至元朔六年乃发，觉而伏辜。时田蚡已死，不
及诛。上思仲舒前言，使仲舒弟子吕步舒持斧钺治
淮南狱，以《春秋》谊颛断于外，不请。既还奏事，上皆是
之。　按《董仲舒传》，“仲舒为中大夫。先是，辽东高庙长
陵高园殿灾，仲舒居家推说其意，草槁未上。主父偃
候仲舒，私见嫉”之，窃其书而奏焉。上召视诸儒，仲舒
弟子吕步舒不知其师《书》，以为大愚。于是下仲舒吏
当死，诏赦之。仲舒遂不敢复言灾异。

### 元鼎三年阳陵园火

按《汉书武帝本纪》：“元鼎三年正月戊子，阳陵园火。”

### 太初元年柏梁台灾

按《汉书武帝本纪》，太初元年冬十一月乙酉，柏梁台
灾。　按《五行志》，太初元年十一月乙酉，未央宫柏梁
台灾。先是大风发其屋，夏侯始昌先言其灾日后有
江充巫蛊卫太子事。

按：《史记封禅书》，太初元年十一月乙酉，柏梁灾。十二
月甲午朔，上亲禅高里，祠后土，临勃海，将以望祀蓬
莱之属，冀至殊廷焉。上还，以柏梁灾故，朝，受计甘泉。
公孙卿曰：“黄帝就青灵台，十二日烧，黄帝乃治明廷。”
明廷，甘泉也。方士多言古帝王有都甘泉者。其后天
子又朝诸侯甘泉，甘泉作诸侯邸。勇之乃曰：“越俗有
火灾，复起屋必以大，用胜服之。”于是作建章宫，度为
千门万户。前殿度高未央；其东则凤阙，高二十馀丈；
其西则唐中，数十里虎圈。其北治大池，渐台高二十
馀丈，命曰太液池。中有蓬莱、方丈、瀛洲、壶梁，象海中
神山、龟鱼之属；其南有玉堂、壁门、大鸟之属。乃立神
明台、井干楼，度五十丈，辇道相属焉。

### 昭帝元凤元年燕城南门灾

按《汉书昭帝本纪》，不载。　按《五行志》，元凤元年，燕城
南门灾。刘向以为，时燕王使邪臣通于汉，为谗贼，谋
逆乱。南门者，通汉道也。天戒若曰，邪臣往来奸谗于
汉，绝亡之道也。燕王不寤，卒伏其辜。

元凤四年，孝文庙灾。

按《汉书昭帝本纪》：“四年五月丁丑，孝文庙正殿火，上
及群臣皆素服发中二千石将五校作治，六日成。太
常及庙令丞郎吏皆劾大不敬。会赦，太常轑阳侯德。”
〈文颖曰德江德也〉免为庶人。六月，赦天下。　按《五行志》，四年
五月丁丑，孝文庙正殿灾。刘向以为孝文太宗之君，
与成周宣榭火同义。先是皇后父车骑将军上官安、
安父左将军桀谋为逆，大将军霍光诛之。皇后以光
外孙，年少不知，居位如故。光欲后有子，因上侍疾，医
言禁内后宫皆不得进，唯皇后颛寝。皇后年六岁而
立，十三年而昭帝崩，遂绝继嗣。光执朝政，犹周公之
摄也。是岁正月，上加元服。通《诗》《尚书》有明哲之性，光
亡周公之德，秉政九年，久于周公，上既已冠而不归
政，将为国害，故正月加元服，五月而灾见古之庙皆
在城中，孝文庙始出居外，天戒若曰，去贵而不正者。
宣帝既立，光犹摄政，骄溢过制，至妻显杀许皇后，光
闻而不讨，后遂诛灭。

### 宣帝甘露元年太上皇庙孝文庙火

按《汉书宣帝本纪》。“甘露元年夏四月丙申。太上皇庙
火。甲辰孝文庙火。”　按《五行志》。“甘露元年夏四月丙
申，中山太上皇庙灾。甲辰孝文庙灾。”

甘露三年，宣室阁火。

按《汉书宣帝本纪》：“三年冬十月丁卯，未央宫宣室阁
火。”

### 元帝初元三年白鹤馆灾

按《汉书元帝本纪》，“初元三年夏四月乙未晦，茂陵白
鹤馆灾。诏曰：迺者火灾降于孝武园馆，朕战栗恐惧，
不烛变异，咎在朕躬。群司又未肯极言朕过，以至于
斯，将何以寤焉？百姓仍遭凶阸，无以相振，加以烦扰
乎苛吏，拘牵乎微文，不得永终性命，朕甚悯焉。其赦
天下。”　按《五行志》，初元三年乙未，孝武园白鹤馆灾，
刘向以为先是前将军萧望之、光禄大夫周堪辅政，
为佞臣石显、许章等所谮，望之自杀，堪废黜。明年，白
鹤馆灾。园中五里驰逐走马之馆，不当在山陵昭穆之地。天戒若曰，去贵近逸游不正之臣，将害忠良。后
章坐走马上林下烽驰逐免官。　按《翼奉传》，初元二
年二月戊午，地震。奉上言，“其法大水，极阴生阳，反为
大旱，甚则有火灾，《春秋》宋伯姬是矣。唯陛下财察。”明
年夏四月乙未，孝武园白鹤馆灾。奉自以为中，上疏
曰：“臣前上五际地震之效，曰‘极阴生阳，恐有火灾’。不
合明听，未见省答，臣窃内不自信。今白鹤馆以四月
乙未，时加于卯，月宿亢灾，与前地震同法，臣奉迺深
知道之可信也，不胜拳拳，愿复赐问，卒其终始。”上复
延问以得失，奉以为：“祭天地于云阳、汾阴及诸寝庙，
不以亲疏迭毁，皆烦费，违古制。又宫室苑囿，奢泰难
供，以故民困国虚，亡累年之畜。所由来久，不改其本，
难以末正。”迺上疏曰：“臣闻昔者盘庚改邑，以兴殷道，
圣人美之。窃闻汉德隆盛，在于孝文皇帝，躬行节俭，
外省繇役。”其时未有甘泉、建章及上林中诸离宫馆
也。未央宫又无高门武台，麒麟凤皇白虎玉堂金华
之殿，独有前殿曲台，渐台宣室，温室承明耳。孝文欲
作一台，度用百金，重民之财，废而不为。其积土基，至
今犹存。又下遗诏，不起山坟。故其时天下太和，百姓
洽足，德流后嗣。如令处于当今，因此制度，必不“能成
功名。天道有常，王道亡常，亡常者，所以应有常也。必
有非常之主，然后能立非常之功。臣愿陛下徙都于
成周，左据成皋，右阻黾池，前乡崧高，后介大河，建荥
阳，扶河东南北千里以为关，而入敖仓，地方百里者
八九，足以自娱。东厌诸侯之权，西远羌胡之难。陛下
共己亡为，按成周之居，兼盘庚之德，万岁之后，长为
高宗。汉家郊兆寝庙祭祀之礼，多不应古。臣奉诚难
亶，居而改作。故愿陛下迁都正本，众制皆定，亡复缮
治，宫馆不急之费，岁可馀一年之畜。臣闻三代之祖，
积德以王，然皆不过数百年而绝。周至成王，有上贤
之材，因文、武之业，以周、召为辅，有司各敬其事，在位
莫非其人，天下”甫二世耳。然周公犹作《诗》《书》，深戒成
王，以恐失天下。《书》则曰：“王毋若殷王纣。”其《诗》则曰：“殷
之未丧师，克配上帝，宜监于殷，骏命不易。”今汉初取
天下，起于丰沛，以兵征伐，德化未洽。后世奢侈，国家
之费，当数代之用，非直费财，又乃费士。孝武之世，暴
骨四夷，不可胜数。有天下虽未久，至于陛下，八世九
主矣。虽有成王之明，然亡周、召之佐。今东方连年饥
馑，加之以疾疫，百姓菜色，或至相食，地比震动，天气
溷浊，日光侵夺。繇此言之，执国政者岂可以不怀怵
惕而戒万分之一乎？故臣愿陛下因天变而徙都，所
谓与天下更始者也。天道终而复始，穷则反本，故能
延长而无穷也。今汉道未终，陛下本“而始之，于以永
世延祚，不亦优乎！如因丙子之孟夏，顺太阴以东行，
到后七年之明岁，必有五年之馀蓄，然后大行考室
之礼，虽周之隆盛，亡以加此。惟陛下留神详察，万世
之策。”书奏，天子异其意，答曰：“问奉：今园庙有七，云东
徙状何如？”奉对曰：“昔成王徙洛，盘庚迁殷，其所避就，
皆陛下所明知也。非有圣明，不能一变天下之道。臣
奉愚戆狂惑，唯陛下裁赦。”其后贡禹亦言当定《迭毁
礼》，上遂从之。及匡衡为丞相，奏徙南北郊，其议皆自
奉发之。

### 永光四年杜陵园灾

按《汉书元帝本纪》：“四年夏六月甲戌，孝宣园东阙灾。”

按：《五行志》：“四年六月甲戌，孝宣杜陵园东阙南方。”

灾，刘向以为，先是，上复征用周堪为光禄勋，及堪弟
子张猛为太中大夫，石显等复谮毁之，皆出外迁。是
岁，上复征堪领尚书，猛给事中，石显等终欲害之。园
陵小于朝廷，阙在司马门中，内臣石显之象也。孝宣
亲而贵，门阙，法令所从出也。天戒若曰，去法令，内臣
亲而贵者必为国害。后堪希得进见，因显言事，事决
显口堪，病不能言。显诬告张猛，自杀于公车。成帝即
位，显卒伏辜。

### 成帝建始元年春正月乙丑皇曾祖悼考庙灾二月暴风火发

按《汉书成帝本纪》：建始元年“春正月乙丑，曾祖悼考
庙灾。二月诏曰：迺者火灾降于祖庙，有星孛于东方。
始正而亏，咎孰大焉？《书》云：‘惟先假王，正厥事，群公孜
孜，帅先百寮，辅朕不逮。崇宽大，长和睦，凡事恕己，毋
行苛刻。其大赦天下，使得自新’。右将军长史姚尹等
使匈奴还，去塞百馀里，暴风火发，烧杀尹等七人。”
按《五行志》，“建始元年正月乙丑，皇考庙灾。”初，宣帝为
昭帝后而立父庙，于礼不正。是时大将军王凤专权
擅朝，甚于田蚡，将害国家，故天子元年正月而见象
也。其后浸盛，五将世权，遂以亡道。

### 河平四年山阳火生石中

按：《汉书成帝本纪》：“河平四年夏六月庚戌，山阳火生
石中，改元为阳朔。”

### 鸿嘉三年孝景庙灾

按《汉书成帝本纪》：“鸿嘉三年八月乙卯，孝景庙阙灾。”

按：《五行志》，鸿嘉三年“八月乙卯，孝景庙阙灾十一。”

### 永始元年大官凌室灾戾后园灾

按《汉书成帝本纪》，“永始元年春正月癸丑，大官凌室
火。戊午，戾后园阙火。”　按《五行志》，“永始元年正月癸
丑，大官凌室灾。戊午，戾后园南阙灾。”是时赵飞燕大
幸。许后既废，上将立之，故天见象于凌室，与惠帝四
年同应。戾后卫太子妾，遭巫蛊之祸，宣帝即位，追加
尊号，于礼不正。又戾后起于微贱，与赵氏同应。天戒
若曰：“微贱亡德之人，不可以奉宗庙，将绝祭祀，有凶
恶之祸”至。其六月丙寅，赵皇后遂立，姊妹骄妒，贼害
皇子，卒皆受诛。

永始四年，长乐、未央、霸陵灾。

按《汉书成帝本纪》：四年夏四月癸未，长乐临华殿、未
央宫东司马门皆灾。六月甲午，霸陵园门阙灾。出杜
陵，诸未尝御者归家。诏曰：“迺者地震，京师火灾屡降，
朕甚惧之。有司其悉心明对厥咎，朕将亲览焉。”又曰：
“圣王明礼制以序尊卑，异车服以章有德，虽有其财
而无其尊，不得逾制，故民兴行，上义而下利。方今世”
俗，奢僭罔极，靡有厌足。公卿列侯，亲属近臣，四方所
则，未闻修身遵礼，同心忧国者也。或迺奢侈逸豫，务
广第宅，治园池，多畜奴婢，被服绮縠，设钟鼓，备女乐，
车服嫁娶，葬埋过制。吏民慕效，濅以成俗，而欲望百
姓俭节，家给人足，岂不难哉！《诗》不云乎？“赫赫师尹，民
具尔瞻。”其申饬有司，以渐禁之。青绿“民所常服，且勿
止。列侯近臣各自省改，司隶校尉察不变者。”　按《五
行志》，“四年四月癸未，长乐宫临华殿及未央宫东司
马门灾。六月甲午，孝文霸陵园东阙南方灾。长乐宫，
成帝母王太后之所居也。未央宫，帝所居也。霸陵，太
宗盛德园也。是时太后三弟相续秉政，举宗居位，充
塞朝廷，两宫亲属，将害国家，故天象仍见。”明年，成都
侯商薨，弟曲阳侯根代为大司马秉政。后四年，根乞
骸骨，荐兄子新都侯莽自代，遂覆国焉。

### 哀帝建平三年桂宫火

按《汉书哀帝本纪》，建平三年春正月癸卯，帝太后所
居桂宫正殿火。　按《五行志》，建平三年正月癸卯，桂
宫鸿宁殿灾，帝祖母傅太后之所居也。时傅太后欲
与成帝母等号齐，尊大臣孔光、师丹等执政以为不
可，太后皆免官爵，遂称尊号。后三年，帝崩，傅氏诛灭。
建平四年，恭皇园灾。

按《汉书哀帝本纪》：“四年秋八月，恭皇园北门灾。”

### 平帝元始五年原庙灾

按《汉书，平帝本纪》，不载。　按《五行志》，“元始五年七月
己亥，高皇帝原庙殿门灾。”盖高皇帝庙在长安城中，
后以叔孙通讥复道，故复起原庙于渭北，非正也。是
时平帝幼，成帝母王太后临朝，委任王莽，将篡绝汉，
堕高祖宗庙，故天象见也。其冬，平帝崩。明年，莽居摄，
因以篡国，后卒夷灭。